Publication: Magyar Közlöny
Issue: MK-2009-56 (Year: 2009, Number: 56)
Era: 2004-2010
Section: [Melléklet a 40/2002. (V. 24.) OM rendelethez]
Paragraph Index: 241

[Melléklet a 40/2002. (V. 24.) OM rendelethez] „A vizsgázónak a követelményrendszerben és a vizsgaleírásban meghatározott módon az alábbi kompetenciák meglétét kell bizonyítania: – ismeretei összekapcsolása a mindennapokban tapasztalt jelenségekkel, a technikai eszközök működésével; – az alapvető természettudományos megismerési módszerek ismerete, alkalmazása; – alapmennyiségek mérése; – egyszerű számítások elvégzése; – egyszerűen lefolytatható fizikai kísérletek elvégzése, a kísérleti tapasztalatok kiértékelése; – grafikonok, ábrák értékelése, elemzése; – mértékegységek, mértékrendszerek használata; – a tanult szakkifejezések szabatos használata szóban és írásban; – a napjainkban felmerülő, fizikai ismereteket is igénylő problémák lényegének megértése, a természet- és környezetvédelemmel kapcsolatos problémák felismerése; – időbeli tájékozódás a fizikatörténet legfontosabb eseményeiben. Az emelt szintű fizika érettségi vizsgán ezen túlmenően az alábbi kompetenciák szükségesek: – az ismeretanyag belső összefüggéseinek, az egyes témakörök közötti kapcsolatok áttekintése, felismerése; – problémák megoldásában – a megfelelő matematikai eszközöket is felhasználva – az ismeretek alkalmazása; – a fizika tanult vizsgálati és következtetési módszereinek alkalmazása; – a tanultak alapján lefolytatható fizikai mérés megtervezése; – az alapvető fontosságú tények és az ezekből következő alaptörvények, összefüggések szabatos kifejtése, magyarázata szóban és írásban; – a mindennapi életet befolyásoló fizikai természetű jelenségek értelmezése; – több témakör ismeretanyagának logikai összekapcsolását igénylő, összetett fizikai feladatok, problémák megoldása; – időbeli tájékozódás a legfontosabb fizikatörténeti és kultúrtörténeti vonatkozásokban; – a környezetvédelemmel és természetvédelemmel összefüggő problémák megértése és elemzése.” 2009/56. szám

Source: https://magyarkozlony.hu/hivatalos-lapok/a4a8b7b310c72324b9d8320822f65a927bdb0963/dokumentumok/56fae74fa21462385210d71b8a02d05deb4734e2/letoltes